Annettu lausuntopalvelu.fi -sivustolla

IOK/42/2022

18.05.2022

# Viite Lausuntopyyntö 3.5.2022 VN/4507/2021

## Asia Työryhmän luonnos maankäyttösektorin ilmastosuunnitelmaksi (MISU)

**Tausta**

Maa- ja metsätalousministeriö valmistelee vuosien 2021–2022 aikana kokonaisvaltaisen maankäyttösektorin ilmastosuunnitelman, josta tulee osa uuden ilmastolain mukaista suunnittelujärjestelmää. Suunnitelman laatiminen on osa pääministeri Sanna Marinin hallitusohjelman toimeenpanoa. Suunnitelma edistää osaltaan Suomen tavoitetta saavuttaa hiilineutraalius vuoteen 2035 mennessä. Suunnitelmasta raportoidaan jatkossa osana ilmastovuosikertomusta.

2. *Toimeenpanon näkökulmasta maankäyttösektorin ilmastosuunnitelmassa hyväksyttävyys ja oikeudenmukaisuus ovat tärkeitä. Arvioi niiden toteutumista suunnitelmassa.*

Suunnitelmassa on virkistysarvojen ja viihtyvyyden kohdalla todettu, että ”*ihmisten kokemukset viihtyvyydestä ja elinoloista ovat maankäyttöön liittyen hyvin vaihtelevia, eikä selkeitä johtopäätöksiä tästä syystä voida muodostaa kokonaisuudesta.”* Samanlainen epävarmuus syntyy subjektiivisten hyväksyttävyyden ja oikeudenmukaisuuden periaatteiden käytöstä. Suunnitelman hyväksyttävyyden ja oikeudenmukaisuuden toteutumista on siis vaikea arvioida.

Ihmisoikeuskeskus on todennut useissa viimeaikaisissa ilmastotoimiin liittyvissä lausunnoissaan, ettei oikeudenmukaisuuden käsitteelle tulisi antaa yksinomaista painoarvoa. Eri tahojen tai henkilöiden kokemus hyväksyttävyydestä ja oikeudenmukaisuudesta voi vaihdella hyvinkin paljon.

YK:n ihmisoikeusneuvosto tunnusti lokakuussa 2021 ensimmäistä kertaa oikeuden puhtaaseen, terveelliseen ja kestävään ympäristöön ihmisoikeutena päätöslauselmassaan 48/13. Päätöslauselmassa ihmisoikeusneuvosto totesi, että ilmastonmuutos, ympäristön heikko tila ja kestämätön kehitys muodostavat yhden suurimmista ja vakavimmista uhista nykyisten ja tulevien sukupolvien ihmisoikeuksien toteutumiselle. Myös monet muut kansainväliset toimijat ovat vakiintuneesti tunnustaneet ilmastonmuutoksen uhkaavan perustavalla tavalla eri ihmisoikeuksien toteutumista.

Ihmisoikeuskeskus katsoo, että suunnitelman tulisi vahvemmin huomioida sen vaikutukset perustuslaissa ja Suomea sitovissa ja velvoittavissa kansainvälisissä ihmisoikeussopimuksissa määriteltyjen perus- ja ihmisoikeuksien toteutumiseen. Subjektiiviset hyväksyttävyyden ja koetun oikeudenmukaisuuden termit eivät yksin riitä. Ihmisoikeuksien toteutumista ilmasto- ja ympäristökysymyksissä arvioidaan lisääntyvässä määrin kansainvälisessä keskustelussa ja erityisesti ilmastokysymyksiin liittyvissä oikeudenkäynneissä, mm. Euroopan ihmisoikeustuomioistuimessa. Vaikka toistaiseksi Suomessa ei ns. ilmasto-oikeudenkäyntejä voida käydä, on eduskunnan ympäristövaliokunta antanut ilmastolain yhteydessä eduskunnan hyväksyttäväksi lausuman (5.5.2022, YmVM 2/2022 vp, HE 27/2022 vp), jossa edellytetään, että hallitus antaa täydentävän HE:n syksyllä 2022 sen mahdollistamiseksi, että myös Suomessa voitaisiin jatkossa viedä tuomioistuimen tutkittavaksi ilmastositoumusten riittämätön toimeenpano. Kehitys tulisi tässäkin suunnitelmassa huomioida. Suunnitelman täytäntöönpanon yhteys perus- ja ihmisoikeuksien toteutumiseen tulisi huomioida eksplisiittisesti.

Maankäyttösektorin ilmastosuunnitelman mukaiset toimet voivat vaikuttaa muiden muassa perustuslaissa turvattuun oikeuteen yhdenvertaisuuteen ja tasa-arvoon (6 §), omaisuuden suojaan (15 §), oikeuteen omaan kieleen ja kulttuuriin (17 §) sekä velvollisuuteen ympäristöstä (20 §). Nämä tulisi suunnitelmassa huomioida paremmin.

Sirpa Rautio Emmi Kupiainen

Johtaja Nuorempi asiantuntija